Starul lui Napoli dorit de FC Barcelona a vorbit despre interesul catalanilor: "Îmi oferă energie"
Stanislav Lobotka se află la Napoli din ianuarie 2020 și a devenit unul dintre jucătorii de bază ai campioanei din Serie A.
Mijlocașul de 29 de ani mai are contract cu gruparea italiană până în iunie 2027, însă evoluțiile sale solide și constante au atras atenția mai multor cluburi importante din Europa.
Ce a spus Stanislav Lobotka despre FC Barcelona
Joan Laporta a anunțat primul transfer la care lucrează oficialii Barcelonei. Este vorba despre mijlocașul slovac de la Napoli, Stanislav Lobotka.
"Am vorbit despre asta (n.r. transferul lui Stanislav Lobotka) cu Deco. Barcelona ar vrea să îl transfere, dar sunt multe lucruri de pus la punct", a spus președintele grupării, potrivit TuttoMercatoWeb.
Într-un interviu acordat pentru RTVS, Lobotka a comentat informațiile apărute în presa internațională, lăsând să se înțeleagă că nu exclude negocierile, în vară.
"Mă gândesc la Napoli acum, mai ales că urmează meciuri importante. Desigur, este foarte plăcut ca idolul copilăriei mele, Xavi, să laude felul în care joc. Asta îmi dă energia să continui, să lucrez pentru a-mi îmbunătăți jocul. Vom vedea ce se întâmplă la vară", a spus fotbalistul.
"Dacă trebuie să numesc un singur jucător, aș spune Lobotka. Îmi place de el când vine vorba de construcție, nu greșește nicio minge. Mi-ar plăcea să îl văd la o echipă precum Barcelona. Cred că poate face diferența aici, așa cum o face și la Napoli", a spus Xavi la conferința de presă, după dubla din optimile Champions League.
Urmăriți SPORT.RO și pe Google News